**Národná rada Slovenskej republiky**

**VIII. volebné obdobie**

 Číslo: CRD-923/2023

**1553a**

**I n f o r m á c i a**

**o prerokovaní vládneho návrhu zákona o štátnych hmotných rezervách (tlač 1553) vo výboroch Národnej rady Slovenskej republiky v druhom čítaní**

**I.**

Národná rada Slovenskej republiky uznesením č. 1624 z 18. apríla 2023 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre hospodárske záležitosti.

 Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením č. 798 z 8. júna 2023

Výbor Národnej rady Slovenskej republiky pre hospodárske záležitosti **neprijal uznesenie,** nakoľko **návrh uznesenia nezískal podporu potrebnej nadpolovičnej väčšiny prítomných poslancov** podľa § 52 ods. 4 zákona Národnej rady Slovenskej republiky č. 350/1996 Z. z. o  rokovacom poriadku Národnej rady Slovenskej republiky v znení neskorších predpisov.

**IV.**

Z uznesenia Ústavnoprávneho výboru Národnej rady Slovenskej republiky uvedeného pod bodom III tejto informácie vyplývajú **nasledujúce** pozmeňujúce a doplňujúce návrhy:

V § 3 ods. 1 písmeno a) znie:

„a) zabezpečuje tvorbu, financovanie, skladovanie, kontrolu štátnych hmotných rezerv a hospodárenie s nimi,“.

Ide o jazykové úpravy.

**Ústavnoprávny výbor NR SR**

V § 4 písmeno a) znie:

„a) spolupracovať so správou rezerv pri zabezpečovaní úloh súvisiacich s tvorbou, financovaním, skladovaním, kontrolou štátnych hmotných rezerv a hospodárením s  nimi,“.

Ide o jazykové úpravy.

**Ústavnoprávny výbor NR SR**

V § 15 ods. 3 sa za slová „výšky účtovnej“ vkladá slovo „hodnoty“ a slová „bude považovaná“ sa nahrádzajú slovami „sa považuje“.

Ide o legislatívno-technickú úpravu a jazykovú úpravu.

**Ústavnoprávny výbor NR SR**

V § 17 ods. 1 písm. d) sa slová „právoplatne vydanom“ nahrádzajú slovom „právoplatnom“.

Ide o spresnenie textu.

**Ústavnoprávny výbor NR SR**

V § 24 odsek 1 znie:

„(1) V konaniach podľa § 10 ods. 2, ods. 3 písm. b), ods. 4 a 6, § 15 ods. 1 a 4, § 16 ods. 3, § 17 ods. 2, § 18 ods. 1, § 20 ods. 4 a § 21 ods. 1 sa postupuje podľa odsekov 2 až 11.“.

Ide o formulačné úpravy a úpravu vnútorného odkazu.

**Ústavnoprávny výbor NR SR**

V § 24 ods. 6 písm. j) sa slovo „rozhodnutiu“ nahrádza slovom „nemu“.

Ide o formulačnú úpravu.

**Ústavnoprávny výbor NR SR**

V § 24 ods. 9 predposlednej vete sa slovo „doručí“ nahrádza slovom „doručuje“.

Ide o formulačné spresnenie textu.

**Ústavnoprávny výbor NR SR**

V § 26 sa v celom texte slová „1. septembra“ nahrádzajú slovami „31. augusta“.

Ide o spresnenie prechodných ustanovení.

**Ústavnoprávny výbor NR SR**

V § 26 ods. 3 sa za slová „Žiadosti o poskytnutie“ vkladajú slová „hmotných rezerv“.

Ide o spresnenie textu.

**Ústavnoprávny výbor NR SR**

**V.**

Návrh spoločnej správy, vrátane stanoviska gestorského výboru prerokoval Výbor Národnej rady Slovenskej republiky pre hospodárske záležitosti na 149. schôdzi 13. júna 2023.

Stanovisko gestorského výboru, ani návrh spoločnej správy Výboru Národnej rady Slovenskej republiky pre hospodárske záležitosti, **neboli schválené**, keďže návrh stanoviska gestorského výboru (odporúča Národnej rade Slovenskej republiky predmetný návrh zákona schváliť s pozmeňujúcimi a doplňujúcimi návrhmi) nezískal súhlas potrebnej väčšiny členov Výboru Národnej rady Slovenskej republiky pre hospodárske záležitosti.

Predseda Výboru Národnej rady Slovenskej republiky pre hospodárske záležitosti zároveň určil za spravodajcu výboru poslanca Národnej rady Slovenskej republiky **Petra Libu,** aby na schôdzi Národnej rady Slovenskej republiky informoval o výsledku rokovania výboru.

Bratislava 13. júna 2023

Peter **K r e m s k ý**, v.r.

predseda Výboru NR SR

pre hospodárske záležitosti